Orang ramai ada tanggungjawab besar perangi Covid-19
KUALA LUMPUR: Rakyat Malaysia secara umumnya menerima terlalu banyak maklumat minggu ini
berkaitan beberapa langkah dasar, selain kerajaan perlu menjernihkan kekeliruan
yang timbul mengenai moratorium pembayaran pinjaman sewa beli di samping
meredakan rasa khuatir warga mengenai pembukaan semula sebahagian ekonomi. Isu moratorium itu akhirnya dijelaskan Bank Negara Malaysia, malah beberapa
bank menawarkan untuk menghapuskan sebarang faedah/keuntungan terakru, yang
sangat melegakan para peminjam. Bagaimanapun, perdebatan mengenai penguatkuasaan Perintah Kawalan
Pergerakan Bersyarat (PKPB) masih berlanjutan. Kebimbangan yang sememangnya berasas itu pasti menambahkan lagi kerisauan
mengenai keselamatan orang tersayang, namun inti bicaranya tidak sentiasa
kukuh. Keputusan kerajaan, bermula dengan penguatkuasaan Perintah Kawalan
Pergerakan (PKP) sejak 18 Mac sehinggalah pengumuman Pakej Rangsangan Ekonomi
Prihatin bernilai RM260 bilion yang merangkumi peruntukan besar ke arah
memperkukuh perkhidmatan kesihatan serta menyokong golongan yang memerlukan,
secara umumnya disambut baik. Kerajaan menggerakkan semua jenteranya sepanjang tempoh penguatkuasaan PKP,
yang menyaksikan pematuhan meningkat hingga 95 peratus, yang menjadi faktor
utama untuk meratakan lengkungan jangkitan Covid-19. Keputusan kerajaan membenarkan aktiviti ekonomi dijalankan secara ‘terkawal
dan berhati-hati’ mulai hari ini, hanya dibuat selepas meneliti data yang ada
dan memastikan enam syarat yang disarankan Pertubuhan Kesihatan Sedunia (WHO)
telah dipenuhi, antaranya memiliki kapasiti sistem kesihatan yang mencukupi. Dalam temu bual yang disiarkan di saluran televisyen TV3 semalam, Menteri
Kewangan, Tengku Datuk Seri Zafrul Abdul Aziz berkata negara kini menggunakan
hanya 30 peratus daripada kapasiti sistem kesihatan. Beliau juga berkata kerajaan tidak memaksa mana-mana syarikat untuk
memulakan semula operasi sekiranya mereka belum bersedia untuk menjalankan
prosedur operasi standard (SOP) seperti pemeriksaan suhu badan. Perlu diingatkan di sini, pembukaan semula sebahagian ekonomi itu bermaksud
PKP masih berkuat kuasa sehingga 12 Mei dan mungkin boleh dilanjutkan lagi. Aktiviti melibatkan perhimpunan besar kekal dilarang, seperti menonton
wayang di pawagam, bazar, taman tema dan pameran malah semua sekolah, kolej dan
institusi pengajian tinggi juga masih ditutup. Kerajaan menasihatkan agar sektor awam dan sektor ekonomi lain untuk terus
mengamalkan bekerja dari rumah sebanyak yang mungkin. Krisis kesihatan yang dicetuskan Covid-19 dan kesannya yang berlaku ke atas
ekonomi tidak pernah berlaku sebelum ini. Penawar bagi pandemik ini masih lagi tidak ditemui demikian juga bagi
menetapkan modus operandi jelas mengenai bagaimana untuk mana-mana kerajaan
sewajarnya membuka semula ekonomi mereka. Panduan paling hampir yang kita ada adalah beberapa syarat disediakan WHO,
yang dipatuhi oleh kerajaan. Penyambungan semula aktiviti perniagaan perlu dilaksanakan pada mana-mana
peringkat memandangkan kerajaan berusaha untuk mencapai keseimbangan bukan
sahaja di antara kesihatan dengan permintaan ekonomi, malah di antara  kehidupan dengan mata pencarian. Tengku Zafrul berkata kerajaan mempunyai pelan enam fasa bagi pembukaan
semula ekonomi seperti yang digariskan WHO memutuskan (resolve), berdaya tahan
(resilient), memulakan semula (restart), pemulihan (recovery), menggiatkan
(revitalise) dan membuat pembaharuan (reform), 6R dan negara kini berada pada
fasa ketiga. Perdana Menteri Tan Sri Muhyiddin Yassin, semasa mengumumkan PKPB dalam
perutusan khas Hari Pekerja berkata pematuhan ketat terhadap SOP yang
ditetapkan pihak berkuasa adalah perlu. Antara SOP itu ialah penjarakan sosial sekurang-kurangnya satu meter; kerap
mencuci tangan dengan sabun dan air atau menggunakan pensanitasi tangan;
memakai penutup hidung dan mulut serta saringan kesihatan di pintu masuk
premis. Pada masa sama, pihak berkuasa juga akan memberi keutamaan untuk melindungi
kumpulan berisiko tinggi seperti kanak-kanak, bayi, warga emas dan orang
kelainan upaya. SOP lain adalah bilangan penumpang dalam kenderaan awam perlu mengambil
kira penjarakan sosial; menggalakkan transaksi secara dalam talian serta
melaporkan segera kepada Jabatan Kesihatan jika terdapat maklumat mengenai
jangkitan Covid-19. Walaupun langkah melonggarkan pergerakan di bawah PKPB telah mendapat banyak
kritikan daripada organisasi tertentu dan orang ramai, rakyat Malaysia harus
menyedari bahawa mereka juga mempunyai tanggungjawab besar untuk memastikan
keluk jangkitan Covid-29 kekal rata. Ya, kini menjadi tanggungjawab orang ramai untuk membuat perubahan dalam
perang negara ke atas wabak ini. Kita perlu mempunyai disiplin dan terus mengamalkan penjarakan sosial
selain bersikap mementingkan tahap kebersihan yang tinggi satu norma baharu. Seperti yang diungkapkan Ketua Pengarah Kesihatan, Datuk Dr Noor Hisham
Abdullah: “sekarang tempat paling selamat adalah rumah untuk anda benar-benar
memutuskan penularan Covid-19.”  Justeru, usahlah melangkah keluar dari rumah anda jika tiada alasan kukuh.
– Bernama 
See author's posts
